**Ministru kabineta rīkojuma projekta**

**„Par pamatbudžeta apropriācijas pārdali Kultūras ministrijas programmas 22.00.00 „Kultūras projekti un investīcijas” apakšprogrammā 22.02.00 „Kultūras pasākumi, sadarbības līgumi un programmas”” sākotnējās ietekmes novērtējuma**

**ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts „Par pamatbudžeta apropriācijas pārdali Kultūras ministrijas programmas 22.00.00 „Kultūras projekti un investīcijas” apakšprogrammā 22.02.00 „Kultūras pasākumi, sadarbības līgumi un programmas”” (turpmāk – Projekts) sagatavots saskaņā ar Likuma par budžetu un finanšu vadību 9.panta trīspadsmito daļu un likuma „Par valsts budžetu 2017.gadam” 31.panta 5.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kultūrpolitikas pamatnostādnēs 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) noteikts, ka „no kultūrvides daudzveidības, bagātības un pieejamības, no aktīvu un radošu indivīdu līdzdalības tās veidošanā ir atkarīga ne tikai indivīda personības un dzīves kvalitāte, bet arī sabiedrības un valsts izaugsme”.2007.gadā pieņemts likums „Par Konvenciju par kultūras izpausmju daudzveidības aizsardzību un veicināšanu”, ar kuru pieņemta un apstiprināta Apvienoto Nāciju Izglītības, kultūras un zinātnes organizācijas (turpmāk – UNESCO) Konvencija par kultūras izpausmju daudzveidības aizsardzību un veicināšanu (turpmāk – Konvencija), kurā paredzēto saistību izpildi koordinē Kultūras ministrija.Konvencijas galvenie mērķi ir: aizsargāt un veicināt kultūras izpausmju daudzveidību; radīt nosacījumus, lai kultūras varētu brīvi attīstīties un mijiedarboties savstarpēji labvēlīgā veidā; veicināt dialogu starp kultūrām nolūkā nodrošināt plašāku un līdzsvarotu kultūras apmaiņu pasaulē; veicināt starpkultūru saskarsmi; veicināt cieņu pret kultūras izpausmju daudzveidību un padziļināt izpratni par tās vērtību vietējā, valsts un starptautiskā līmenī; apliecināt saiknes starp kultūru un attīstību nozīmīgumu visām valstīm, īpaši jaunattīstības valstīm; atzīt kultūras norišu, preču un pakalpojumu kā identitātes, vērtību un nozīmes nesēju īpašo dabu; apliecināt valstu suverēnās tiesības atbalstīt, noteikt un īstenot politiku un pasākumus, kurus tās uzskata par piemērotiem, lai aizsargātu un veicinātu kultūras izpausmju daudzveidību savā teritorijā; stiprināt starptautisko sadarbību un solidaritāti partnerības gaisotnē, īpaši nolūkā palielināt jaunattīstības valstu spēju aizsargāt un veicināt kultūras izpausmju daudzveidību.Saskaņā ar Konvencijas 18.pantu tika nodibināts Starptautiskais kultūras daudzveidības fonds (turpmāk – Fonds), kas paredz Konvencijas pušu brīvprātīgās iemaksas. Par šo iemaksu lielumu lemj Konvencijas dalībvalstis, Konvencija neregulē iemaksu apjomu. Praksē pieņemts, ka dalībvalstis brīvprātīgi iemaksā 1% no UNESCO ikgadējās dalībmaksas kopējās summas.Konvencijas 14.pantā noteikts, ka Konvencijas puses cenšas atbalstīt sadarbību nolūkā panākt ilgtspējīgu attīstību un nabadzības mazināšanu, jo īpaši saistībā ar jaunattīstības valstu īpašajam vajadzībām, lai sekmētu dinamiskas kultūras nozares veidošanos, tai skaitā nodibinot Fondu.Fonds izveidots, lai atbalstītu kultūras daudzveidības veicināšanas projektus attīstības valstīs, kas ir UNESCO Konvencijas dalībnieces.Iemaksas Fondā sniegs ieguldījumu Attīstības sadarbības politikas pamatnostādnēs 2016. – 2020.gadam (apstiprinātas ar Ministru kabineta 2016.gada 14.septembra rīkojumu Nr.523) ietverto mērķu sasniegšanu: „Daudzpusējais formāts ietver Latvijas aktivitātes un iemaksas starptautiskās institūcijās, iniciatīvās un trasta fondos.”Latvija, būdama Konvencijas dalībvalsts, ne reizi nav veikusi iemaksas Fondā. Vienlaikus Konvencijas dalībvalstis ir pieņēmušas Fonda līdzekļu vākšanas un komunikācijas stratēģiju 2013. – 2018.gadam, kas paredz, ka vismaz puse no Konvencijas dalībvalstīm līdz 2018.gadam vismaz vienu reizi būs veikušas iemaksas attiecīgajā fondā.Veicot iemaksas Fondā, Konvencijas dalībvalstis kā demonstrē savu atbildību sekmīgai Konvencijas īstenošanai, tā atbalsta attīstības sadarbību, finansiāli atbalstot projektu kultūras nozares attīstībai jaunattīstības un mazāk attīstītajās valstīs. 2017.gada jūnijā Konvencijas dalībvalstu konferences 6.sesija, kuras laikā tiks ievēlēta puse no UNESCO Starpvaldību komitejas kultūras izpausmju daudzveidības aizsardzībai un veicināšanai locekļiem. Ņemot vērā nacionālās kultūrpolitikas aktualitātes, kā arī Latvijas pieredzi starptautiskajā darbībā UNESCO starpvaldību padomēs, 2017.gada sākumā ir paredzēts veikt sagatavošanas darbus Latvijas kandidatūras virzīšanai UNESCO Starpvaldību komitejai kultūras izpausmju daudzveidības aizsardzībai un veicināšanai. Komiteja ir Konvencijas pārvaldības institūcija, kas dalībvalstu konferences starplaikos nodrošina Konvencijas politikas veidošanu un īstenošanu starptautiskajā vidē, kā arī Konvencijas interpretāciju plašākā sabiedrībā. Kļūstot par Komitejas loceklēm, dalībvalstis ne tikai uzņemas līderību dažādu starptautisku kultūrpolitikas iniciatīvu virzīšanā, bet arī nodrošina atbalstu to īstenošanai, veicot iemaksas Fondā, kas ir viens no būtiskākajiem instrumentiem sekmīgai Konvencijas īstenošanai.Konvencijas procedūras reglaments nosaka, ka valstis, kas oficiāli piesaka savu kandidatūru Komitejai, par to informē Konvencijas sekretariātu ne vēlāk kā 6 nedēļas pirms dalībvalstu konferences kārtējās sesijas (6.sesija notiks 2017.gada jūnijā). Konvencijas sekretariāts īsteno praksi izplatīt informāciju par dalībvalstu veiktajām iemaksām Fondā, nosūtot oficiālo Komitejas kandidatūru sarakstu, tādējādi nodrošinot informāciju valstu delegācijām par saistību izpildi.Kultūras ministrijai 2017.gadā nav plānoti izdevumi iemaksām Fondā ekonomiskās klasifikācijas kodā – 7700 starptautiskā sadarbība. Ievērojot minēto, lai Kultūras ministrija 2017.gadā varētu nodrošināt Latvijas iemaksu Fondā, Kultūras ministrija, pamatojoties uz Likuma par budžetu un finanšu vadību 9.panta trīspadsmito daļu un likuma „Par valsts budžetu 2017.gadam” 31.panta 5.punktu, kas nosaka, ka apropriācijas pārdale starp budžeta izdevumu kodiem atbilstoši ekonomiskajām kategorijām budžeta resoram likumā noteiktās apropriācijas ietvaros, ir pieļaujama, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot šā likuma [30.panta](http://likumi.lv/ta/id/271309-par-valsts-budzetu-2015-gadam#p30) nosacījumus un šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas pārdali, ir sagatavojusi Projektu.Kultūras ministrija turpmākajos gados iemaksas Fondā nodrošinās esošo valsts budžeta līdzekļu ietvaros. |
| 3. | Projekta izstrādē iesaistītās institūcijas | Kultūras ministrija. |
| 4. | Cita informācija | Nav |

*Anotācijas II, III, IV, V un VI sadaļa – Projekts šīs jomas neskar.*

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Kultūras ministrija, Finanšu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija |  Nav |

Kultūras ministre D.Melbārde

Vīza: Valsts sekretārs S.Voldiņš

Turlaja, 67330250

Laura.Turlaja@km.gov.lv